3. การประกอบธุรกิจของแต่ละสายผลิตภัณฑ์

1. ลักษณะผลิตภัณฑ์

  การประกอบธุรกิจของแต่ละสายผลิตภัณฑ์หรือกลุ่มธุรกิจของบริษัท โดยแยกตามตารางโครงสร้าง

รายได้ แยกแสดงได้ดังนี้

บริษัท ไทยบรรจุภัณฑ์และการพิมพ์ จำกัด (มหาชน)

ลักษณะผลิตภัณฑ์หลัก คือ
บรรจุภัณฑ์กล่องกระดาษดำเนินการผลิตตามแบบหรือตัวอย่างที่ลูกค้ากำหนดมา
จึงเน้นภาพลักษณ์ที่โดดเด่นและสวยงาม
กระดาษเป็นบรรจุภัณฑ์ที่นิยมใช้กันมากสำหรับบรรจุสินค้าเพื่ออุปโภคบริโภคโดยตรง
เนื่องจากราคาถูก น้ำหนักเบา อีกทั้งสามารถนำมาผลิตใหม่ (Recycle) ได้
สามารถนำเสนอได้หลายรูปทรง เช่น ถุง ซอง กล่อง เป็นต้น
บรรจุภัณฑ์กระดาษควรมีคุณสมบัติที่ไม่ฉีกขาดง่ายและสามารถต้านทานแรงทะลุได้ดี
ดังนั้นบริษัทจึงได้ศึกษาวิธีการที่จะทำให้บรรจุภัณฑ์กระดาษมีความทนทาน
โดยใช้วิธีการเคลือบหรือชุบผิวด้วยน้ำยาวานิชหรือน้ำยาวอเตอร์เบสและใช้วิธีการขัดเงาด้วย
น้ำยาเคลือบเงา
เพื่อให้เกิดความเงางามและรักษาสีสรรของสิ่งพิมพ์ให้คงอยู่ในสภาพเดิมได้ยาวนานและได้ทำการพัฒนากรรมวิธีดังกล่าวจนสามารถนำมาใช้กับผลิตภัณฑ์ของบริษัทได้เป็นอย่างดี
ผลิตภัณฑ์หลักและ สินค้าที่เกี่ยวข้องของบริษัทแบ่งเป็น 2 ชนิด คือ

(1) กล่องกระดาษประกบฟูก (Paperboard with Corrugated Fiberboard)

มีกรรมวิธีการผลิต
โดยการพิมพ์ออฟเซ็ทเป็นลวดลายและสีสรรลงในกระดาษแข็งการ์ดบอร์ดหรือกระดาษขาวหน้าแป้ง
แล้วนำไปประกบ (Laminated) กับกระดาษลูกฟูก (Kraft)
ซึ่งบริษัทจะเน้นการผลิตกระดาษลูกฟูกลอน B
ซึ่งเป็นลูกฟูกพิมพ์ลอนใหญ่ใช้บรรจุสินค้าที่มีขนาดใหญ่และต้องการความแข็งแรงส่วนลูกฟูกลอน E
ซึ่งเป็นลูกฟูกลอนเล็กที่สุดใช้กับสินค้าที่ต้องการกล่องที่มีความสวยงามและพิถีพิถัน โดยมีทั้งชนิด 2 ชั้น
และ 3 ชั้น ต่อจากนั้นนำไปปั๊ม (Diecut) ให้ได้รูปร่างและขนาดเท่ากับกล่องที่ลูกค้าต้องการ
จากนั้นนำไปขึ้นรูปเป็นกล่องกระดาษ สินค้าที่นิยมใช้กล่องชนิดนี้ เช่น กล่องผงซักฟอกขนาดใหญ่
กล่องของเด็กเล่น กล่องบรรจุเครื่องครัว เป็นต้น

(2) กล่องกระดาษแข็ง (Paperboard boxes)

มีกรรมวิธีการผลิตเช่นเดียวกับกล่องกระดาษประกบฟูก
แต่ไม่ต้องผ่านขั้นตอนการประกบกระดาษลูกฟูกเท่านั้น
ส่วนใหญ่ใช้บรรจุสินค้าที่สัมผัสกับสินค้าอุปโภคบริโภคโดยตรง เช่น ผงซักฟอกขนาดกล่องเล็ก
ผลิตภัณฑ์เครื่องใช้ไฟฟ้า อุปกรณ์อิเลคทรอนิคส์ ผลิตภัณฑ์ประเภทอาหาร เช่น
อาหารเช้าชนิดเกล็ดและผง อาหารเสริมสุขภาพ ยารักษาโรคต่าง ๆ
เครื่องใช้ส่วนตัวและเครื่องใช้ในครัวเรือน เป็นต้น

 บริษัท ไทยควอลิตี้แพค (1898) จำกัด

ตั้งแต่ปลายปี 2542 เป็นต้นไป บริษัท ไทยควอลิตี้แพค (1989) จำกัด บริษัทย่อย
ได้หยุดการผลิตสินค้าและได้ขายเครื่องจักรที่ใช้ในการผลิตสินค้าและทรัพย์สินอื่น ๆ
ให้แก่บริษัทแห่งหนึ่ง และมีมติจากที่ประชุมผู้ถือหุ้นบริษัท ครั้งที่ 1/2546 เมื่อวันที่ 3 ธันวาคม 2546
ให้เลิกบริษัท ทางบริษัทได้จดทะเบียนเลิกกับกระทรวงพาณิชย์แล้วเมื่อวันที่ 30 ธันวาคม 2546

บริษัท ที พี พี อินเตอร์เนชั่นแนล จำกัด

บริษัทประกอบธุรกิจด้านการลงทุนในกิจการหรือโครงการต่าง ๆ ที่มีความเสี่ยงต่ำและมี
ความชำนาญ

2. การตลาดและภาวะการแข่งขัน

ราคาน้ำมันในปี 2547 มีการปรับตัวสูงขึ้นเป็นอย่างมาก ส่งผลให้ราคาวัตถุดิบหลายชนิด
รวมถึงต้นทุนในการจัดส่งสินค้าต่างๆ มีการปรับตัวสูงขึ้น อีกทั้งการนำเข้าวัตถุดิบของประเทศอื่น
ซึ่งมีอัตราการเติบโตสูง วัตถุดิบภายในประเทศไม่เพียงพอกับความต้องการที่จะใช้ในการผลิต
ส่งผลกระทบกับ Demand และ Supply ของตลาดโลก ทำให้ราคาของวัตถุดิบต่างๆ
มีการขยับตัวสูงขึ้น

ผลจากเหตุการณ์ดังกล่าวยังคงส่งผลกระทบมายัง ปี 2548
โดยตรงและยังซ้ำเติมด้วยภัยธรรมชาติในปลายปี 2547 ที่เกิดแผ่นดินไหวในทะเล จนทำให้เกิดคลื่น
Tsunami พัดเข้าชายฝั่งของประเทศที่ตั้งอยู่โดยรอบของทะเลอันดามัน
ได้รับความเสียหายผู้คนล้มตายและสูญหายเป็นจำนวนมาก

ตั้งแต่ปลายปี 2547 จนถึงต้นปี 2548
ปรากฏว่าในหลายประเทศได้จัดให้มีการเลือกตั้งประธานาธิบดีหรือนายกรัฐมนตรี
ซึ่งถึงกำหนดระยะที่จะต้องมีการลงคะแนนเลือกตั้งกันอีกครั้งหนึ่ง ทำให้เศรษฐกิจในช่วงต้นปี 2548
มีการหยุดชะงักชั่วขณะหนึ่ง เพื่อรอผลของการเลือกตั้งว่าจะออกมาอย่างไรในหลายๆ ประเทศ
และท่าทีของคณะรัฐบาลที่ได้รับการเลือกตั้งเข้ามาบริหารประเทศนั้นๆ
ในการวางนโยบายเศรษฐกิจของประเทศ ซึ่งมีผลกระทบโดยตรงกับเศรษฐกิจของโลก

ดังนั้นอุตสาหกรรมที่ไม่ใช่สินค้าทางการค้ามีปัจจัย 4 ก็อาจจะได้ผลกระทบในช่วงไตรมาสแรกของปี
2548 ที่จะชะลอตัวลงบ้าง เพื่อรอดูสภาวะการณ์ต่างๆ และปรับแผนการตลาดใหม่
อันเนื่องมาจากต้นทุนสินค้าที่เพิ่มขึ้น และจะค่อยๆ
กลับฟื้นคืนสู่ภาวะปกติในช่วงไตรมาสที่สองเป็นต้นไป ถ้าไม่มีเหตุการณ์อื่นที่ร้ายแรงเข้ามาแทรก

บริษัทฯ ประสบความสำเร็จมาในระดับหนึ่งในการลดต้นทุนการผลิตลงในปี 2547
เราจึงยังคงพยายามมุ่งเน้นระบบบริหารจัดการภายในและเพิ่มประสิทธิภาพของสายการผลิตต่อไป
โดยใช้ระบบสารสนเทศเข้ามาจัดการ เพื่อให้ได้ข้อมูลที่ถูกต้องและรวดเร็ว
สามารถนำมาใช้ในการตัดสินใจแก้ปัญหาต่างๆ ได้ทันท่วงที

ในปี 2547 บริษัทฯ
ยังคงมุ่งเน้นกับการรักษาลูกค้าเดิมด้วยการเพิ่มประสิทธิภาพในการบริการให้รวดเร็ว
เพิ่มสัดส่วนการตลาดในลูกค้าที่ผลิตสินค้าทางด้านปัจจัย 4 มากขึ้น ยังคงมุ่นเน้นการใช้ Green
Marketing ในการทำตลาดต่อไปและเริ่มเข้าศึกษาการทำ ISO14001
เพื่อใช้เป็นเครื่องมือในการขยายฐานตลาดในอนาคต

3. การจัดหาผลิตภัณฑ์หรือบริการ

(ก) บริษัทฯได้นำระบบมาตรฐานคุณภาพ ISO 9001:2000
มาใช้ในกระบวนการจัดซื้อจัดหาวัตถุดิบหลัก สำหรับกระบวนการผลิตของผลิตภัณฑ์
โดยวัตถุดิบส่วนใหญ่จะสั่งซื้อจากผู้ผลิตรายใหญ่ในประเทศที่ได้รับการรับรองคุณภาพ ISO
เช่นเดียวกัน ซึ่งมีความสอดคล้องด้านคุณภาพ
เพิ่มความมั่นใจในกระบวนการผลิตและส่งผลให้ได้ผลิตภัณฑ์ที่มีมาตรฐานสูง เป็นที่พึงพอใจแก่ลูกค้าได้

(ข) กระบวนการผลิตที่มีผลกระทบต่อสิ่งแวดล้อม

กระบวนการผลิตในบริษัทฯ มีเศษของเสียที่ส่งผลกระทบต่อสิ่งแวดล้อมจากการผลิตบรรจุภัณฑ์กระดาษ
ได้แก่ น้ำเสีย ซึ่งน้ำเสียนี้เกิดจากกระบวนการล้างฟิลม์, ล้างเพลท ซึ่งต้องใช้สารเคมีในการล้าง
เพื่อล้างหมึกจากเพลท โดยน้ำเสียจะถูกนำไปบำบัดก่อนทิ้งลงสู่สาธารณะ บ่อน้ำเสียของบริษัทฯ
ได้ก่อสร้างแล้วเสร็จในปี 2543 ใช้วงเงินในการออกแบบก่อสร้างเป็นมูลค่าทั้งสิ้น 597,400 บาท
ทางบริษัทฯ ได้ดูแลระบบกำจัดน้ำเสียให้ใช้การได้อย่างมีประสิทธิผลตลอดมา
เพื่อให้มั่นใจว่าน้ำเสียที่ผ่านการบำบัดแล้ว ได้มาตรฐานตามที่ทางรายการกำหนดไว้